Henrik Svane (RV), 2000-11-21:
dette forslag.
Lovforslaget er jo egentlig en gammel nyhed, eftersom det er en opfølgning på og implementering af medieforliget fra foråret, men det giver os anledning til igen at fremhæve, hvorfor Det Radikale Venstre indgik dette forlig, og hvorfor vi fortsat finder, at forliget er et rigtig godt udgangspunkt for den danske medieverden til i de kommende år at ruste sig til fremtidens mediearena, en arena, der vil komme til at se helt anderledes ud end den, vi kender i dag.
Et af de store spørgsmål angående fremtiden er digitaliseringen af sendenettet.
For nylig er der indgået en aftale om at digitalisere det jordbaserede sendenet.
Dermed sikrer vi, at alle vil få del i det udbud af tv-kanaler og de muligheder, som teknikken giver.
Der vil ikke være en restgruppe, som kobles af udviklingen, og det har været vigtigt for Det Radikale Venstre.
Derudover har vi store forventninger til, at lovforslaget vil give et tiltrængt løft til public service-niveauet.
Public service-forpligtelsen styrkes og præciseres i medieforliget.
Malet med den brede pensel
har tendensen i de senere år været, at fokus på seertal er blevet alt for dominerende, og indimellem har man fornemmelsen af, at nogle nyheds- og dokumentarudsendelser baseres på laveste fællesnævner.
Balancen mellem en nødvendig popularisering, som glæder mange, og kvalitetskrav, som ikke kun skal blive for de få, er selvfølgelig hårfin, men i Det Radikale Venstre tror vi på, at kvalitet og seertal kan blive medspillere snarere end modspillere.
For at sikre, at intentionerne om mere og bedre public service også følges, er det besluttet at oprette et såkaldt Public Service Råd til at se på de public service-regnskaber, der er blevet lavet de senere år.
Vi tror, rådet kan være med til at fastholde og kvalificere debatten om programindholdet og dermed løbende at udvikle public service-programmer.
At Danmarks Radio og TV 2 er godt på vej, har vi for nylig fået revisionens ord for, nemlig at vi får mere og bedre tv for færre penge.
Det er glædeligt, og det giver da også forhåbninger om, at det faktisk er muligt at gå mod strømmen på mediemarkedet, hvor billige masseproducerede soap-udsendelser, talkshows, amerikanske serier m.m. oversvømmer mange tv-kanaler.
Det har stor betydning at opbygge en ekspertise og gøre sig nogle erfaringer, fordi der over en årrække vil ske en sammensmeltning af tv og Internettet.
Lovforslaget indeholder også et forbud mod børnereklamer før og efter børneprogrammer, og derudover er der lagt op til, at TV 2 og gerne også andre kommercielle kanaler retter et kritisk blik på sig selv og frivilligt forsøger at sikre en reklameflade, der er mindre aggressiv og mindre målrettet mod børn.
Det er vigtigt for os, at børn kan få et frirum, hvor de er børn og ikke blot forbrugere.
Men reklameverdenen kan selvfølgelig ikke lukkes ude fra børns virkelighed.
Derfor er det vigtigt, at børn og unge lærer at forholde sig kritisk til især tv og internetmediet og alle andre steder, hvor man som borgere og forbrugere i dag bombarderes med lokkende reklamer.
Endelig er der spørgsmålet om den fjerde og femte radiokanal.
For Det Radikale Venstre er det glædeligt, at der nu sker et monopolbrud på nyhedssiden.
Eftersom der vil blive stillet krav om, at kanalerne skal opfylde nogle public service-forpligtelser, kommer vi til at stå i en situation, hvor vi får mere public service uden egentlig at betale mere for det.
Det bliver således spændende at se, hvem der vinder i licitationsrunden på de to kanaler.
Omkring licitationen vil jeg understrege, at der ikke er truffet et valg, selv om nogle ynder at hævde det modsatte.
Det er dog en kritik, der er svær at tage alvorligt, al den stund udvælgelsen skal foretages af det kommende uafhængige Radio og tv-nævn. Der er mange flere indholdsmæssige ting, der kunne trækkes frem, men det vil jeg undlade og blot afrunde med at understrege, at Det Radikale Venstre ser frem til at få lovforslaget vedtaget og dermed få mere og bedre radio og fjernsyn.
Der ville selvfølgelig gælde nøjagtig det samme, hvis vi havde sendt det digitaliserede fjernsyn fra satellit,
men det er da klart, at jeg synes, det er en dejlig ting, at vi beholder det jordbaserede net.
Til hr. Jens Rohde: Om børneprogrammerne bliver styrket, kan vi jo først se, når der er gået en periode,
og så må vi tage diskussionen op om, hvorvidt vi fik det for pengene, som vi alle sammen forestiller os og tror på, nemlig en forbedret kvalitet og et større udbud.